Denne artikkelen omhandler nettleksikonet.  For papirleksikonet, se Aschehoug og Gyldendals Store norske leksikon.

**Store norske leksikon** (forkortet **SNL**) er et nettbasert leksikon som utgis av Foreningen Store norske leksikon. Leksikonet er gratis tilgjengelig og inneholder både frie og lisensierte artikler. Nettleksikonet er i hovedsak basert på papirleksikonet *Aschehoug og Gyldendals Store norske leksikon* som kom ut i fire utgaver mellom 1978 og 2007.

Artiklene er skrevet av navngitte forfattere, ofte de samme som er fagansvarlig for et tema i leksikonet. Forfattere og fagansvarlige rekrutteres gjennom samarbeid med universiteter, høgskoler og forskningsinstitusjoner.

Leksikonet er åpent for brukermedvirkning: Alle kan skrive nye artikler eller foreslå endringer i eksisterende, men alle endringer blir gjennomgått og kvalitetssikret av en fagansvarlig før publisering. Artiklene er strukturert i en taksonomi (kategoriseringstruktur) med rundt 5 000 kategorier, og de er skrevet på både på bokmål og nynorsk. Sjefredaktør siden 2016 har vært Erik Bolstad.

Historie
--------

Nettversjonen av leksikonet ble lansert i 2000 med betalingsmur. Abonnementet kostet da ca. 600 kroner. Tjenesten var delvis koplet til CD-ROM-utgaven av leksikonet og gav tilgang til søkeindekser, multimedia og tilleggstabeller.

Den 24. februar 2009 åpnet SNL for en ny publikasjonsform der det ble åpnet for brukermedvirkning. Leksikonet ble åpent og gratis, kildekoden ble sluppet, og hvem som helst kunne komme med endringsforslag til innholdet. 12 000 artikler fra *Store medisinske leksikon* og 5 800 artikler fra *Norsk biografisk leksikon* ble også publisert som en del av Store norske leksikon Antall oppslagsord var rundt 155 000.

Den 11. mars 2010 bekjentgjorde Kunnskapsforlaget at de ville legge ned nettleksikonet fra 1. juli 2010. Stiftelsen Fritt Ord tilbød seg å overta *SNL* dersom de fikk offentlig støtte. Kulturminister Anniken Huitfeldt sa at «det er uaktuelt for staten å overta ansvaret for 'Store norske leksikon'».

Stiftelsen Fritt Ord og Sparebankstiftelsen DnB NOR overtok eierskapet 1. juli 2010. I perioden 2011–2013 brukte de to stiftelsene og Norsk faglitterær forfatter- og oversetterforening 31,5 millioner kroner på fornyelse av nettleksikonet. 

Anne Marit Godal overtok jobben som daglig leder og hovedredaktør våren 2011.

Våren 2013 stiftet Fritt Ord, Sparebankstiftelsen DnB NOR og Det Norske Videnskaps-Akademi den ideelle organisasjonen Store norske leksikon AS som skulle ha utgiveransvaret for leksikonet. Det ble etablert en offentlig tilskuddsordning for å støtte "fagredigerte og faglig kvalitetssikrede nettbaserte leksika på norsk".

Store norske leksikon AS ble i 2014 omdannet til Foreningen Store norske leksikon. De norske universitetene og flere andre organisasjoner er medlemmer i Foreningen og således medeiere av nettleksikonet. Ved utgangen av 2014 hadde Foreningen SNL disse medlemmene: Fritt Ord, Sparebankstiftelsen DNB, Det Norske Videnskaps-Akademi, Norsk faglitterær forfatter- og oversetterforening, Universitetet i Bergen, Universitetet i Agder, Universitetet i Nordland, Universitetet i Stavanger, Universitetet i Oslo, Universitetet i Tromsø, Norges miljø- og biovitenskapelige universitet og Norges teknisk-naturvitenskapelige universitet.

Antall artikler er 186 501, fordelt på fire verk: Store norske leksikon, Store medisinske leksikon, Norsk biografisk leksikon og Norsk kunstnerleksikon, hvorav SNL har 161 395. Lesertallet er 2,4 millioner i måneden i 2018, mens ca 315 000 artikler leses der per dag - fordelt på de fire leksikonene totalt.

I 2018 var inntektene 17,9 millioner kroner. 11,6 millioner kroner (65 prosent) av dette kom fra medlemskontingenter, hovedsakelig fra de statlige universitetene. 5,4 millioner kroner (30 prosent) ble gitt i direkte tilskudd fra staten over statsbudsjettet.

### Offentlig omtale

I oktober 2012 ble det kjent at leksikonet holdt på å skifte ut betegnelsen «før Kristus fødsel» (f.Kr.) med «før vår tidsregning» (fvt.). «Våre fagfolk som skriver historie bruker ofte 'vår tidsregning', og leksikonets linje er å speile begrepsbruken i kunnskaps-Norge,» uttalte hovedredaktør Anne-Marit Godal.

I november 2017 ble det debatt da Dag og Tid skrev at Store norske leksikon hadde byttet ut ordet «indianer» med «amerikansk urbefolkning» i artiklene. «Jeg oppfatter ikke nødvendigvis ordet som rasistisk, men som veldig upresist. Derfor skifter vi det ut», uttalte Bolstad. Det kom fram at indianerbegrepet var fjernet allerede i 2013.

SNL har også byttet ut begrepet «jomfruhinne» med «skjedekrans» og «sukkersyke» med «diabetes». I 2002 og 2018 var det debatt om rasismeartikkelen i leksikonet, og teksten ble endret.

I 2020 uttalte Bolstad at leksikonet ville undersøke og utvide artikkelen om den svenske naturforskeren Carl von Linné.

Nettutgave
----------

Ifølge Alexa er nettstedet *snl.no* det 78. mest populære nettstedet i Norge.

Referanser
----------

1. ↑  «Store norske leksikons historie – Store norske leksikon». *Store norske leksikon*. Besøkt 14. oktober 2015.
2. ↑  «Fagansvar – Store norske leksikon». *Store norske leksikon*. Besøkt 14. oktober 2015.
3. 1 2  «Store norske leksikon». Foreningen SNL. Besøkt 10. februar 2015.
4. ↑  «Store norske leksikon – Store norske leksikon». *Store norske leksikon*. Besøkt 14. oktober 2015.
5. ↑  «Hvordan sortere 220 000 artikler». *Lille norske*. Besøkt 14. oktober 2015.
6. ↑  Michalsen, Gard L. (20. oktober 2016). «Erik Bolstad blir ny sjefredaktør for Store norske leksikon». *Medier24.no* **(norsk)**. Besøkt 21. juni 2019.
7. 1 2  «Store norske leksikons historie». Foreningen SNL. Besøkt 10. februar 2015.
8. ↑  «Store norske leksikon», *Aftenposten Fakta*, 17. september 2008
9. ↑  «Nasjonalbiblioteket: Store norske». *www.nb.no*. Besøkt 14. oktober 2015.
10. ↑  Store norske leksikons historie, besøkt 29.01.18
11. ↑  Om Store norske leksikon, besøkt 29.01.18
12. ↑  «Tror Wikipedia vil knuse Google» Arkivert 20. november 2015 hos Wayback Machine. *Kampanje*, 1. august 2008. Besøkt 10. februar 2015
13. ↑  Pressemelding fra Kunnskapsforlaget 11. mars 2010 Arkivert 19. september 2016 hos Wayback Machine.
14. ↑  Overtar ikke *Store norske leksikon*, Nrk.no, 11. mars 2010. Besøkt 10. februar 2015
15. ↑  «Mobiliseringen som virket», artikkel i *Aftenposten*, 4. november 2010. (Besøkt 10. februar 2015)
16. ↑  Kulturdepartementet (7. november 2013). «Oppretter tilskuddsordning for nettbaserte leksika». *Regjeringen.no* **(norsk)**. Besøkt 14. oktober 2015.
17. ↑  «Foreningen SNL – Store norske leksikon». *Store norske leksikon*. Besøkt 14. oktober 2015.
18. ↑  Store norske leksikon. «Årsmelding for SNL 2014». Arkivert fra originalen 6. oktober 2015. Besøkt 14. oktober 2015.
19. ↑  «Årsmelding – 2018». *Store norske leksikon* **(norsk)**. Besøkt 24. juni 2019.
20. ↑  «I Store norske leksikon heter det ikke lenger «før Kristi fødsel»». *Aftenbladet* **(norsk)**. Besøkt 6. juni 2019.
21. ↑  «Indianar ut av språket». *Dag og Tid*. 2017. Arkivert fra originalen 25. desember 2017. Besøkt 6. juni 2019.
22. ↑  Konstad, Margrete (19. november 2017). «Store norske leksikon bytter ut ordet «indianer»». *NRK*. Besøkt 6. juni 2019.
23. ↑  «Indianere og jomfruhinner | Lille norske». Besøkt 6. juni 2019.
24. ↑  Bolstad, Erik (20. november 2017). «Indianer, hottentott og jomfruhinne: Adjø!». *NRK*. Besøkt 6. juni 2019.
25. ↑  Skorgen, Torgeir (5. mai 2021). «rasisme». *Store norske leksikon*. Besøkt 26. mai 2021.
26. ↑  «Byttet ut omstridt rasisme-artikkel - nå frontes den av nazi-drepte Benjamin». *www.dagsavisen.no* **(norsk)**. Besøkt 21. juni 2019.
27. ↑  ««Rasisme» er omdefinert i Store norske leksikon». *Antirasistisk Senter* **(engelsk)**. Besøkt 26. mai 2021.
28. ↑  «Rasismeartikkel på plass». *Antirasistisk Senter* **(engelsk)**. 21. mars 2021. Besøkt 26. mai 2021.
29. ↑  Svendsen, Njord V.; Schei, Amanda (23. september 2020). «Leksikon vil rasisme-sjekke Linné: — Komplekst å slå fast». *khrono.no* **(norsk)**. Besøkt 26. mai 2021.
30. ↑  «snl.no Competitive Analysis, Marketing Mix and Traffic - Alexa». *alexa.com*. Arkivert fra originalen 20. juli 2019. Besøkt 3. mars 2021.

Eksterne lenker
---------------

* (no) Offisielt nettsted Rediger på Wikidata
* Webdagene 2014 Foredrag av Ida Aalen og Ida Jackson om Store norske leksikon på nett
* (no) Store norske leksikon på Twitter Rediger på Wikidata

* (no) Store norske leksikon på Facebook Rediger på Wikidata

* (no) Store norske leksikon på Instagram Rediger på Wikidata

| * v
* d
* r
Norskspråklige leksika |
| --- |
| Konversasjonsleksika | 
* *Arbeidernes Leksikon* (1932–1936)
* *Aschehoug og Gyldendals Store norske leksikon* (1978–2007)
* Allkunne (2009–2022)
* *Aschehougs* (1907–1975)
* *Caplex* (1990–2011)
* *Gyldendals*  (1933–1972)
* *Hjemmets store leksikon* (1985)
* *Illustreret norsk konversationsleksikon* (1907–1913)
* *Media* (1977–87)
* *Norsk Allkunnebok* (1948–1964)
* *Norsk Haandlexikon for almennyttige Kundskaber* (1881–1888)
* *Norsk Lomme-Konversations-Lexikon* (1891)
* *Nyco konversasjonsleksikon* (1935)
* *Store norske leksikon* (2000–)
* *Tidens Leksikon* (1975–1976)
* Wikipedia (2001–)

 |
| Essayistiske leksika | 
* *Familieboken* (1937)
* *PaxLeksikon* (1976–1982)

 |
| Fagleksika | 
* *Litteraturvitenskapelig leksikon*
* *Matematikkleksikon*
* *Norsk biografisk leksikon*
* *Norsk historisk leksikon*
* *Norsk kunstnerleksikon*
* *Norsk stadnamnleksikon*
* *Cappelens musikkleksikon*
* *Arkitekturleksikon*

 |
| Lokale leksika | 
* *Arendal byleksikon*
* *Asker og Bærum leksikon*
* *Bergen byleksikon*
* *Drammen byleksikon*
* *Fredrikstad byleksikon*
* *Molde byleksikon*
* *Moss byleksikon*
* *Oslo byleksikon*
* *Ringerike by- og bygdeleksikon*
* *Trondheim byleksikon*

 |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Nationalencyklopedin **·** ISSN
 |